Baba sterf in motorongelukŉ Vyf maande oue baba is Sondag in ŉ motorongeluk op die N3-suid net ná Hilton in KwaZulu-Natal dood. (Foto: Arrive Alive) ŉ Vyf maande oue baba is Sondag in ŉ motorongeluk op die N3-suid net ná Hilton in KwaZulu-Natal dood. Drie ander mense is ook in die ongeluk beseer. Arrive Alive berig die motor waarin die baba was, het verskeie kere gerol. Slegs een motor was in die ongeluk betrokke. Volgens Roland Robertson, woordvoerder by KwaZulu-Natal Private Ambulance, het die ongeluk omstreeks 13:50 plaasgevind. Nog ŉ insittende was in die motor vasgekeer, maar is later uit die wrak bevry en na ŉ hospitaal geneem vir behandeling. Twee ander mense het ook beserings opgedoen en is deur nooddienswerkers op die toneel behandel voordat hulle ook na nabygeleë hospitale vervoer is. Die name en besonderhede van die insittendes is nie bekend nie. Dit is ook nie duidelik wat die ongeluk veroorsaak het nie. Die polisie het nog nie op Maroela Media se navraag reageer nie.